[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.10.2007

COM(2007) 597 végleges

A BIZOTTSÁG KÖZLEMÉNYE A TANÁCSNAK

az európai erdők védelméről szóló ötödik miniszteri konferencián (Varsó, 2007. november 5–7.) való európai közösségi részvételről

A BIZOTTSÁG KÖZLEMÉNYE A TANÁCSNAK

az európai erdők védelméről szóló ötödik miniszteri konferencián (Varsó, 2007. november 5–7.) való európai közösségi részvételről

Az európai erdők védelméről szóló következő miniszteri konferencia 2007. november 5-én, 6-án és 7-én, Varsóban lesz. Több mint 40 európai állam, köztük az összes EU tagállam, vesz részt a konferencián, amelyet Lengyelország és Norvégia közösen szervez.

1990 óta négy, az európai erdők védelméről szóló miniszteri konferenciát rendeztek. Az európai erdők védelméről 1990 decemberében Strasbourgban tartott első miniszteri konferenciát alapvetően az erdők megfigyelése és védelme, valamint az erdőkutatás kérdéseinek szentelték.

Az 1993 júniusában, Helsinkiben tartott második miniszteri konferencia elsősorban a fenntartható erdőgazdálkodással, az erdők biológiai sokféleségének megóvásával, az erdő és az éghajlat viszonyával és a közép- és kelet-európai országok erdőivel foglalkozott. Az 1998 júniusában, Lisszabonban tartott harmadik miniszteri konferencián a hangsúlyt az európai erdőágazat társadalmi-gazdasági vonatkozásaira, a fenntartható erdőgazdálkodás ismérveire és mutatóira, valamint az erdők biológiai és tájképi sokféleségének megőrzésére helyezték.

Végül az európai erdők védelméről Bécsben, 2003 áprilisában megtartott negyedik miniszteri konferencia mindenekelőtt a fenntartható erdőgazdálkodásnak a fenntartható fejlődés szélesebb összefüggéseiben való elhelyezésével foglalkozott.

A Tanács felhatalmazta a Bizottságot, hogy az Európai Közösség nevében részt vegyen e négy konferencián, és hogy a tagállamokkal együtt aláírja a záróokmányokat.

A korábbi három konferenciához hasonlóan az európai erdők védelméről szóló ötödik miniszteri konferencia is újabb lépést jelent az Egyesült Nemzetek 1992-es Rio de Janeiró-i, Környezet és Fejlődés címmel rendezett konferenciáján vállalt különféle kötelezettségek – beleértve a biológiai sokféleségről, továbbá az elsivatagosodás elleni küzdelemről szóló egyezményt, és a keretegyezményt az éghajlatváltozásról –, valamint a fenntartható fejlődésről rendezett 2002-es johannesburgi világ-csúcstalálkozón újabban vállalt kötelezettségek Európa erdőiben való végrehajtása felé.

A varsói konferencia témái a következők:

- erdők, fa és energia,

- erdők és vizek.

A Bizottság egy általános nyilatkozat és két, a fent említett témákhoz kapcsolódó határozat miniszterekhez való benyújtását tervezi. Habár a javasolt nyilatkozat és határozatok nem minősülnek majd nemzetközi egyezménynek, a meglehetősen részletes szövegek mégis gyakorolhatnak némi hatást a konferencia résztvevőinek jövőbeni intézkedéseire.

Ezenkívül a Bizottság két, a 2008-as páneurópai Erdők Hete megrendezéséről és az erdőtüzek kérdéséről szóló állásfoglalást kíván a miniszterekkel konszenzus alapján elfogadtatni.

A Bizottság érintett szolgálatai aktívan közreműködtek a Konferencia előkészítésében és a jogilag nem kötelező erejű nyilatkozat és határozatok kidolgozásában.

A Közösség részvétele a konferencián nemcsak önmagában véve rendkívül kívánatos, hanem szükséges is az alábbiak fényében:

- A konferencia olyan nemzetközi kötelezettségek európai szinten történő végrehajtásához kapcsolódik, amelyeket nemcsak a tagállamok vállaltak, hanem az Európai Közösség is.

- Mint a strasbourgi, helsinki, lisszaboni és bécsi határozatok aláírója, az Európai Közösség közvetlenül közreműködik azok nyomon követésében és végrehajtásában.

- A starsbourgi, helsinki, lisszaboni és bécsi, valamint a tervezett varsói határozatokkal az európai országok meglehetősen részletes iránymutatásokat tűznek maguk elé, amelyek megállapítják az erdészeti politika átfogó célkitűzéseit, és biztosítják azok összehangolását, illetve az e területen való együttműködést. Ez összhangban van az Európai Unió erdészeti stratégiájáról szóló, 1998. december 15-i tanácsi állásfoglalással[1]. Ez utóbbi állásfoglalás szerint az EU erdészeti stratégiájának lényeges eleme az a követelmény, miszerint az erdészeti ágazatot érintő minden politikai területen javítani kell a Bizottság és a tagállamok, valamint az egyes tagállamok között folyó egyeztetést és együttműködést.

- A konferencia témái olyan területekhez kapcsolódnak, amelyeket részben közösségi erdészeti intézkedések is lefednek, különösen a vidékfejlesztésről szóló rendelet[2], a hatodik környezetvédelmi cselekvési program[3], a kutatási és technológiafejlesztési tevékenységekre vonatkozó hetedik keretprogram[4] és az EU erdészeti cselekvési terve[5] körében. A konferencia tárgykörei a Bizottság azon javaslataihoz is kapcsolódnak, amelyeknek eredményeként megszületett az Európai Tanács által jóváhagyott „európai energiapolitika”[6].

Ennek következtében a Bizottság felkéri a Tanácsot, hogy hozza meg a következő határozatot:

1. A Bizottság az Európai Közösség nevében és a tagállamokkal együtt részt fog venni az európai erdők védelméről szóló, 2007. november 5-én, 6-án és 7-én Varsóban megrendezésre kerülő ötödik miniszteri konferencián.

2. A Bizottság alá fogja írni a függelékben lévő, a konferencia által kibocsátott okmányokat. A Bizottság aláírása nem jelenthet kötelezettséget a Közösség hatáskörén kívül eső közös intézkedések megtételére.

AZ EURÓPAI ERDŐK VÉDELMÉRŐL SZÓLÓ ÖTÖDIK MINISZTERI KONFERENCIA OKMÁNYAI

- Varsói nyilatkozat,

- 1. számú varsói határozat: Erdők, fa és energia,

- 2. számú varsói határozat: Erdők és vizek.

EGYÉB DOKUMENTUMOK:

- Miniszteri állásfoglalás a 2008-as páneurópai Erdők Hetéről;

- Miniszteri állásfoglalás az erdőtüzekről.

[1] HL C 56., 1999.2.26., 1. o.

[2] A Tanács 1698/2005/EK rendelete (HL L 277., 2005.10.21., 1. o.).

[3] 1600/2002/EK határozat (HL L 242., 2002.9.10., 1. o.).

[4] 1982/2006/EK határozat (HL L 412., 2006.12.30., 1. o.).

[5] COM(2006) 302 végleges.

[6] Brüsszeli Európai Tanács, 2007. március 8–9.